**NORAKSTS**



**APSTIPRINĀTI**

ar Balvu novada Domes

2021.gada 28.oktobra

lēmumu (sēdes protokols Nr.14., 81.§)

**SAISTOŠIE NOTEIKUMI**

Balvos

2021.gada 28.oktobrī **Nr.15/2021**

**Par nekustamā īpašuma nodokli par daudzdzīvokļu dzīvojamo māju un tām piekritīgo zemi Balvu novadā**

*Izdoti saskaņā ar likuma “Par nekustamā īpašuma nodokli”*

*2.panta 8.1 daļu,pārejas noteikumu 63.punktu*

1. Saistošie noteikumi „Par nekustamā īpašuma nodokli par daudzdzīvokļu dzīvojamo māju un tām piekritīgo zemi Balvu novadā” (turpmāk – Noteikumi) nosaka kārtību, kādā tiek maksāts nekustamā īpašuma nodoklis par Balvu novada pašvaldības administratīvajā teritorijā esošo daudzdzīvokļu dzīvojamo māju, kas ierakstīta zemesgrāmatā uz pašvaldības vārda, un pašvaldībai piederošo vai piekritīgo zemi, uz kuras šī māja atrodas.

2. Nekustamā īpašuma nodokli par Balvu novada pašvaldības administratīvajā teritorijā esošo daudzdzīvokļu dzīvojamo māju (tās daļu), kas ierakstīta zemesgrāmatā uz pašvaldības vārda, un pašvaldībai piederošo vai piekritīgo zemi, uz kuras šī māja atrodas, maksā pašvaldības daudzdzīvokļu dzīvojamās mājas (tās daļu) īrnieki un nomnieki, kuriem īres un nomas līgumi slēgti ar pašvaldību, vai personas, kuras īpašuma tiesības uz dzīvojamo māju (tās daļu) ieguvušas līdz dzīvojamās mājas privatizācijai, vai dzīvokļu īpašumu tiesiskie valdītāji (līdz nekustamā īpašuma reģistrēšanai zemesgrāmatā).

3. Šo Noteikumu 2.punktā noteiktā nekustamā īpašuma nodokļa maksāšanas kārtība attiecināma uz personām, kurām ar pašvaldības institūcijas lēmumu nekustamais īpašums nodots valdījumā. Ja pašvaldībai piederošais vai piekritīgais nekustamais īpašums nav nodots valdījumā, bet uz likuma vai cita pamata atrodas citas personas lietošanā (faktiskā lietošanā), nekustamā īpašuma nodokļa maksātājs ir attiecīgā nekustamā īpašuma lietotājs (faktiskais lietotājs).

4. Ar šo noteikumu spēkā stāšanos spēku zaudē Balvu novada domes 2014.gada 10.jūlija saistošie noteikumi Nr. 8/2014 „Par nekustamā īpašuma nodokli par daudzdzīvokļu dzīvojamo māju un tām piekritīgo zemi Balvu novadā”.

5. Saistošie noteikumi „Par nekustamā īpašuma nodokli par daudzdzīvokļu dzīvojamo māju un tām piekritīgo zemi Balvu novadā” stājas spēkā ar 2022.gada 1.janvāri.

Domes priekšsēdētājs (personiskais paraksts) S.Maksimovs

**NORAKSTS PAREIZS**

Balvu novada administrācijas

Sēžu protokolu vadītāja

Jūlija Korlaša

Balvos 2021.gada 31.oktobrī

(DOKUMENTS IR PARAKSTĪTS AR DROŠU ELEKTRONISKU PARAKSTU UN SATUR LAIKA ZĪMOGU)